
INNLEDNING

KYIV, DESEMBER 2024

Toget gled lydløst ut fra perrongen. Som om det var luft, ikke stål og diesel, som bar oss de første meterne. Bare minutter tidligere hadde vi stått i undergangen på jernbanestasjonen i Kyiv og lyttet etter lyden av Shaheddroner. De høres ut som flyvende mopeder. Både droner og missiler er hyppig brukt i Russlands krigføring mot Ukraina. Ikke alle droner bærer eksplosiver, men alle droner sprer frykt hos ukrainerne i deres krigsherjede land.

En matt følelse av urettferdighet var det som holdt meg våken på nattoget hjem fra den ukrainske hovedstaden. Følelsen var blandet med inntrykk fra alle møtene i Kyiv. Jeg hadde vært våken i snart to døgn. Etter en stund med øynene lukket ga jeg opp forsøket på å sove, og begynte å skrive isteden. Jeg skrev om at synet mitt på den norske EU-debatten var endret for alltid. Det skjedde ikke brått og hadde pågått en stund. Men etter denne uken på reise i Europa var jeg ikke lenger i tvil.

Måten vi snakker om Europa og EU på i Norge er både gammeldags og virkelighetsfjern. Dette gjelder først og fremst den politiske debatten. For mens vi i vårt langstrakte land sitter fast i retoriske skyttergraver om EU og EØS, graves det helt ekte skyttergraver i europeisk jord på grunn av en brutal krig. Russlands angrepskrig på Ukraina i 2022 var vendepunktet som satte sikkerhet i sentrum av all politikk som utvikles i EU. Krigen har også gjort køen av land som vil bli medlem i EU lengre.

Det er et paradoks. At statsledere i Ukraina, Moldova, på Vest-Balkan og Island søker trygghet i fellesskap med EU for sin befolkning. Mens vi hjemme i Norge teller på knappene hva vi potensielt ville mislikt med et medlemskap. Kontrasten er også stor mellom europeiske ledere som etterlyser mer handlekraft fra EU, og de store styringspartiene hjemme i Norge, som i lang tid har vært samstemte om å la EU-debatten ligge. I en tid der stormakter skremmer små- og mellomstore land med tvang og maktbruk, ligger styrken for de mindre statene i samhold. I stedet for å la seg skremme, ser de på mulighetene som ligger i tettere samarbeid.

I løpet av min tid i politikken og i arbeid med asyl, miljø og nordområder, har Europa vært et bakteppe for det meste jeg har gjort. Tiden i politikken har vist meg hvor viktig EU er for Norge. Jeg har også sett på nært hold hvor ofte EØS-avtalen kommer til kort.

Fraværet av et åpent og nyansert ordskifte om Norges plass i det europeiske fellesskapet er ikke bare et demokratisk problem. Det er også et problem for Norges mulighet til å ivareta våre interesser overfor et EU i endring, der sikkerhet er selve navet for samarbeid på tvers av alle områder.

Når jeg ser tilbake, særlig på tiden som statssekretær med ansvar for EØS i Utenriksdepartementet, tenker jeg at jobben min på mange måter handlet om å forhindre en ny EU-debatt. Ikke fordi noen ba meg om det, men fordi selve oppgaven å holde vår eksisterende tilknytningsform gående, i praksis stengte for diskusjonen om alternativer. Sikkerhetssituasjonen i Europa endrer måten EUs medlemsland samarbeider på. Det plasserer sikkerhet, et område som faller utenfor EØS-avtalens virke, i kjernen av det meste av EUs politikk. Dette byr på flere utfordringer for å ta vare på norske interesser i dag enn tidligere, noe som det i mine øyne er behov for å snakke langt mer om.

Kun uker før min reise til den ukrainske hovedstaden på slutten av 2024, hadde Russland sendt inn et missil som kunne bære et atomstridshode. Det beveget seg raskere enn overvåkningssystemene klarte å fange opp, og var et signal om at ingen plass i Ukraina er trygg. Selv ikke med avanserte radarsystemer som bidrar til løpende varsling om luftangrep.

«Det er farlig å bevege seg ute, søk dekning.» Slik lød den mekaniske beskjeden fra telefonen min, repetert og supplert med alarmlyder. Besøket i Kyiv avrundet en hel uke på reise i Europa. Brussel var første stopp på turen, der jeg ble møtt av en europeisk hovedstad som hadde våknet til liv etter måneder med politisk dvale i kjølvannet av valget til Europaparlamentet kun måneder tidligere. Europakommisjonen fungerer som EUs regjering. De foreslår lover og budsjetter, og legger til rette for at medlemslandene skal bli enige om en felles politikk for unionen. Sammensetningen av kommisjonen henger sammen med både hvilke partigrupper som blir størst i parlamentsvalget, og av hvem medlemslandene ønsker å få inn som kommissærer. I likhet med norske Stortingsvalg, bruker man tid på å lande den endelige kabalen for sammensettingen av Europakommisjonen. Lite skjer før en ny kommisjon er på plass.

Under besøket i Brussel møtte jeg flere folkevalgte i Europaparlamentet. De fortalte at perioden i påvente av ny kommisjon føltes langvarig. Det skyldtes både den pågående krigen på kontinentet, og frykten for at en ny amerikansk administrasjon under ledelse av Donald Trump skulle overlate europeerne til seg selv i forsvaret av Ukraina. Europas bekymringer hang sammen med at Trump, allerede før han tiltrådte som president for andre gang, hadde gått hardt ut mot EU.1

Jeg var nysgjerrig på å høre hvilke planer den nylig gjenvalgte kommisjonspresident Ursula von der Leyen hadde for å sikre Europa. Under mine møter i kommisjonen hørte jeg om utallige strategier som skulle lages, fond og programmer som skulle slås sammen, og nytt regelverk for å styrke europeisk industri. Budskapet om «Europas uavhengighetsøyeblikk» gikk igjen i flere samtaler. Til sammenligning ble det i parlamentet uttrykt frustrasjon over de samme strategiene. Det viktigste var handlekraft, ikke antall dokumenter og seminarer, var det noen som sa. Andre uttrykte bekymring over planene om forenkling av regelverk, og hvorvidt dette kunne gå på bekostning av EUs klimaambisjoner. Stemningen bar preg av utålmodighet. Det var ingen tid å miste når så mye stod på spill. EU måtte bli sterkere, sa mange av de jeg pratet med. Løsningene på hvordan dette skulle gå til, skilte venstresiden, sentrum og høyresiden i europeisk politikk. Ikke ulikt norsk politikk.

Etter et intenst døgn i Brussel fulgte to døgn i Warszawa. Stemningen i den polske hovedstaden bar preg av at landet i flere år hadde stått i førstelinjen i støtten til Ukraina. Siden fullskalakrigens start har Polen vært et sentralt transittland for våpenleveranser, hovedruten inn til Ukraina fra Vesten, og en pådriver for å sette nabolandet i stand til å forsvare seg. I Polens nasjonale budsjetter står forsvar og sikkerhet øverst.

Sammen med Tyskland er Polen det landet i Europa som har tatt imot flest ukrainske flyktninger. Min kollega i det polske justisdepartementet, Zuzanna Rudzinska-Bluszcz, fortalte at det ved krigens utbrudd var en sterk vilje i hele befolkningen til å stille opp så mye som mulig for ukrainerne. Ukrainske flyktninger bidro til økonomisk vekst i Polen og tok jobber få andre ønsket. Men etter hvert utviklet det seg også en økende misnøye, og til dels fiendtlighet, mot ukrainerne. Zuzanna fortalte at mange begynte å stille spørsmål ved hvorfor flyktningene fikk privilegier i sosial- og helsesystemet. Hun uttrykte bekymring for denne utviklingen, som også forsterket en mer generell uro over manglende samstemthet mellom EU-landene om hvordan man best kunne støtte Ukraina og bidra til å få slutt på krigen. Polens statsminister, Donald Tusk, uttrykte også uro over den manglende mobiliseringen i Europa for å støtte Ukraina.2

Togturen til Kyiv gikk gjennom den lille grensebyen Przemysl, mellom Polen og Ukraina. Formålet med reisen var å drøfte Ukrainas fremtidige medlemskap i EU. Flere hundre sider om denne omfattende prosessen, som hadde politiske så vel som juridiske hindringer, lå spredt utover bordet i kupéen der jeg satt. Rapporter skrevet og satt sammen av noen av UDs beste fagfolk skulle gjøre meg forberedt på samtalene det påfølgende døgnet. Mens jeg leste om institusjonsbygging, rettslig tilpasning og reformbehov i Ukraina, sov mine medreisende tungt i kupéen ved siden av. Søvn føltes uansett overflødig for meg der jeg satt og pløyde meg gjennom side etter side.

Vel fremme på stasjonen i Kyiv ble vi møtt av ansatte ved den norske ambassaden. Etter en sikkerhetsbrief bar det til møter med den ukrainske regjeringen, parlamentet og sivilsamfunnet. Samtalene handlet om hvordan EØSlandet Norge kunne bidra. Til tross for at vi ikke var medlem i EU støttet vi Ukrainas vei inn i det europeiske fellesskapet. Det å forklare Norges spesielle forhold til EU var blitt rutine for meg etter utallige reiser og møter med europeiske kolleger. Budskapet smakte likevel annerledes når jeg nå skulle fremføre det for mennesker i et land i krig. For Ukraina handler EU-medlemskap i stadig større grad om sikkerhet. Det å få ta del i det europeiske fellesskapet er en viktig del av det ukrainerne sloss for.

Sandsekkene foran vinduene og strømbruddene midt i møtene satte tonen for samtalene våre om energisikkerhet, forsvar og europeisk samarbeid for en tryggere fremtid. Ukrainsk motstandskraft har av mange blitt omtalt som helt unik. Møtene som fortsatte selv når strømmen gikk, med lommelykter som lyste opp ansiktene rundt bordet, ble for meg et eksempel på nettopp dette.

Mine ukrainske politikerkolleger spurte meg om Norges erfaringer med EØS. Jeg fortalte at avtalen siden 1994 har fungert som et fundament for vårt forhold til EU. Den sikrer oss adgang til det indre europeiske markedet, og den har vært viktig for den norske velferdsstaten og økonomien. Samtidig var jeg ærlig på at avtalen har sine begrensninger. Fordi den ble til i en tid der Russland fremdeles lå i ruiner etter Sovjetunionens fall tidlig på 1990-tallet. En tid preget av økt samarbeid, optimisme og en sterkere vilje til å jobbe for fred.

Siden EØS-avtalen ble signert, har EUs ansvar vokst i takt med unionens geografiske omkrets. Samarbeidet innad i EU er styrket langt utover det opprinnelige utgangspunktet for hva EØS skulle dekke. Gjennom EØS henger Norge med på deler av utviklingen i EU, samtidig merker vi at stadig mer av samarbeidet mellom medlemslandene skjer på områder avtalen ikke dekker. Mye av denne utviklingen skjer som følge av krigen i Ukraina. Mine ukrainske kolleger og jeg snakket med blikket rettet mot fremtiden. Vi snakket om at når Ukraina blir medlem i EU blir samarbeidet styrket også med Norge, selv om vi ikke er medlem.

Når Ukraina blir medlem i EU, blir samarbeidet styrket også mellom Norge og Ukraina. Derfor bidrar norske diplomater og jurister i ekspertgrupper som jobber med å støtte Ukraina. På denne måten bidrar man til reformprosesser som skal gjøre det mulig for Ukraina å innfri EUs krav. Et arbeid som ofte føles som en kamp mot klokken idet geopolitikken raser fremover.

Taklampen summet. På møterommet til EUs delegasjon i Kyiv tegnet ambassadør Katarína Mathernová et mørkt bilde av ståa i samtalene mellom EU og USA om Ukraina. Mathernová fortalte at hun gjennom sin lange karriere som yrkesdiplomat hadde vært med på mye, og kjente de fleste rommene der krevende samtaler og forhandlingsprosesser foregikk, både i Brussel og Washington D.C. Men hun visste ikke om et eneste rom der det foregikk samtaler om hva EU og USA sammen skulle gjøre for å hjelpe Ukraina. Hun tok en pause før hun så alvorlig på meg og sa at hun håpet et slikt – kanskje røykfylt rom – fantes et sted. For hvis ikke, ser ikke fremtiden særlig lys ut. I mellomtiden hadde også hun håp og forventninger til handlekraft fra den ferske Europakommisjonen.

Måneder etter at vår samtale fant sted var både den summende taklampen og rommet vi satt i borte. Et russisk missil traff bygget som huset lokalene til EUs delegasjon i Kyiv.3

«Make Russia small again» var påskriften på T-skjorten til Daria Kaleniuk, direktør for tankesmien International Center for Ukrainian Victory. Middag med henne og flere andre sivilsamfunnsaktører var siste post på mitt program i Ukraina for denne gang. Kaleniuk fortalte ærlig om vedvarende problemer med korrupsjon, og frykten for hva som ville skje dersom Russland skulle vinne krigen. Ville Ukraina bli en vasallstat for Russland? Hva ville de enorme militære kapasitetene i landet ha å si for Europas sikkerhet, om Ukraina falt og havnet under russisk innflytelse? Også de ukrainske sivilsamfunnsaktørene mente at EU måtte vise større handlekraft. Det er på tide å ruste opp militært og gi Ukraina medlemskap i unionen så fort som mulig, sa de. For dem handlet det å bli medlem i EU om sikkerhet og tilhørighet. Flere i Kyiv hadde stilt meg spørsmålet om ikke Norge også burde vurdere å bli medlem? Vi deler jo grense med Russland i nord. Også aktørene i sivilsamfunnet lurte på dette. De begrunnet spørsmålet med at mye hadde skjedd med Europa siden 1994. Spørsmålet hang i luften. Før jeg rakk å svare gikk bombealarmen på nytt. Et pansret kjøretøy tok oss fra restauranten tilbake til togstasjonen. Det var for lengst blitt mørkt ute. Fremme på stasjonen så vi toget som skulle ta oss tilbake til Polen. Inntil noen minutter før avgang søkte vi ly i undergangen ved stasjonen, sammen med flere andre som skulle reise med samme tog. Rett før toget forlot perrongen gikk vi om bord.

Snart suste vi gjennom vintermørket til taktfaste slag av hjulsett mot jernskinner. Telefonen min blinket stadig med farevarsler. Likevel var toget et av de tryggeste stedene å være, for det skal mye til før en drone eller et missil klarer å treffe et tog i bevegelse. Nærmere fronten har derimot tog blitt truffet av russiske angrep. Det som slo meg da, var at jeg kunne ha stilt klokken etter punktligheten til toget. Selv midt oppi alt.

Vi var et godt stykke unna fronten, og stadig nærmere Polen og tryggheten på innsiden av NATOs territorium. Min «grab bag», som er en sekk med førstehjelpsutstyr, varme klær og mat, var pakket klar i tilfelle det skulle bli behov for å forlate toget.

Hodet mitt kjentes fullt. Jeg hadde mistet tellingen på hvor mange ganger bombealarmen hadde gått den dagen. Kartet i varslingsappen på telefonen min lyste rødt over hele Kyiv, langs togsporet mot Polen og store deler av Ukraina. Jeg tok et skjermbilde av det appen viste og la det ut på sosiale medier sammen med bilder fra møtene jeg hadde gjennomført samme dag. Noen av menneskene jeg hadde snakket med mente at Russland brukte vintermånedene til å skru opp volumet i krigføringen, for å svekke energisystemet som holder ukrainerne varme, og dermed bruke kulda som en del av sitt krigsmaskineri.

Da jeg kom hjem til Norge var stillheten det første som slo meg. Stillheten i fraværet av bekymringer for sikkerheten i Europa. Kanskje er det helt naturlig å ikke snakke om noe som føles langt unna. For meg var det likevel øredøvende. Fordi realiteten er at vi kun er en kort fly- og togtur unna et land der krigen pågår for fullt. Med ukrainere som sloss for retten til å bestemme over egen fremtid som medlem i EU. En fremtid som deres naboland, Russland, forsøker å nekte dem. Et land også Norge er nabo med.

Usikkerhet har for lengst blitt driveren for EUs politikk. Det å sikre Europa og sine medlemsland er kjernen i alt EU foretar seg. Det er dette EU lager politikk for, etter medlemslandenes ønsker. For å sikre trygghet i fellesskap.

Mye har endret seg siden forrige gang nordmenn stemte over spørsmålet om EU-medlemskap. I mellomtiden har vi vært «utenforlandet», med en forestilling om at vi har en fot innenfor. Sannheten er at selv om vi holder en avtale om europeisk økonomisk samarbeid (EØS) i hånden, står vi med begge føttene på utsiden.

Fra innsiden av norsk europapolitikk har jeg på nært hold erfart både styrkene og svakhetene ved Norges forhold til EU. I denne boka forteller jeg om mine erfaringer med arbeidet for å ta vare på EØS-avtalen. Jeg gir et innblikk i dilemmaene som oppstår når EU i økende grad verner om medlemsland som har forpliktet seg fullt, fremfor løsere forbindelser med land utenfor. Gjennom reiser, møter og samtaler både i Norge og i Europa forsøker jeg å vise hvordan en mer usikker verden former EUs politikk på områder som EØS-avtalen ikke dekker. Kapitlene tar leseren først nærmere inn i EØS-avtalen, deretter til noen sentrale aspekter ved vårt utenforskap, så til energipolitikken og det sikkerhetspolitiske bildet. Til slutt skriver jeg om veien videre i en tid der køen av land som ønsker medlemskap i EU blir stadig lengre.

Uavhengig av hva man stemte i 1994, er realiteten at Norge trenger Europa og EU mer enn noensinne. Da kan vi ikke forbli utenforlandet.

